Speed Demon

**Speed Demon**, ամերիկացի երգիչ-երգահան Մայքլ Ջեքսոնի երգը իր «Bad» յոթերորդ ստուդիական ալբոմից։ Այն գրել է Ջեքսոնը, իսկ պրոդյուսերը Կուենսի Ջոնսն է՝ Ջեքսոնի հետ համահեղինակությամբ: «Speed Demon»-ը ֆանկ-ռոք երգ է, որի բառերը նվիրված են արագ վարելուն։ Այն թողարկվել է 1989 թվականի սեպտեմբերի 4-ին որպես պրոմո-սինգլ ինչպես ալբոմի, այնպես էլ 1988 թվականի «Լուսնային քայլվածք» ֆիլմի համար։ Երգը քննադատների կողմից ստացել է խառը արձագանքներ։

## Պատմություն
«Speed Demon»-ը գրել է Մայքլ Ջեքսոնը, իսկ պրոդյուսերը դարձել է Քուինսի Ջոնսը՝ Ջեքսոնի հետ համահեղինակությամբ: Սինգլը հայտնվել է «Bad» ալբոմում։  Հաղորդվում է, որ ի սկզբանե նախատեսվում էր, որ երգը կթողարկվի որպես պաշտոնական սինգլ, բայց փոխարենը թողարկվել է որպես գովազդային սինգլ։ Երգը հայտնի է դարձել «Լուսնային քայլվածք» ֆիլմում օգտագործվելու շնորհիվ (ինչպես «Leave Me Alone»-ի դեպքում)։ Երգի բառերը կենտրոնանում են արագ վարելու վրա։ Ըստ Ջոնսի՝ Ջեքսոնը երգը գրել է այն բանից հետո, երբ ստացել է ճանապարհային երթևեկության տուգանք, ինչի պատճառով ուշացել է ձայնագրման ստուդիայից։ Ջոնսը նրան ասել է, որ գրի իր զգացմունքների մասին, ինչը նա արել է՝ վերածելով երգի: Չնայած «Speed Demon»-ը «Bad» ալբոմի մի մասն էր, Ջեքսոնը երգը չի կատարել ոչ իր «Bad World Tour»-ի, ոչ էլ որևէ այլ շրջագայության ժամանակ։

## Կարծիքներ
«Speed Demon»-ը քննադատների կողմից ստացել է խառը արձագանքներ։ Rolling Stone-ի Դևիթ Սիգերսոնը հայտարարել է, որ «Bad»-ի այնպիսի երգերի, ինչպիսիք են «Speed Demon», «Dirty Diana» և «Liberian Girl», բովանդակությունը, ալբոմը դարձրել են «ավելի հարուստ, սեքսուալ և ավելի լավ, քան «Thriller»-ը»։ Սիգերսոնը «Speed Demon»-ը նկարագրել է  որպես «ավտոմոբիլային երգ» և «զվարճալի փոքրիկ հեքիաթ իշխանության մասին, որտեղ Ջեքսոնի սուպերէգոն տուգանք է տալիս իր անձին»։ AllMusic-ից Սթիվեն Թոմաս Էրլևայնը մեկնաբանել է, որ ձայնագրության «մեռած կետեր» են դարձել «Speed Demon»-ը և «Another Part of Me»-ը՝ դրանք գնահատելով որպես «անդեմ», քանի որ նրանց պակասում են հիշարժան հուքեր ու մեղեդիներ։

Los Angeles Times-ից Ռիչարդ Քրոմմելինը դրական ակնարկ է գրել: Էրիկ Սնայդերը «St. Petersburg Times»-ից նկարագրել է «Speed Demon»-ը որպես «անողոք առաջ սլացող»։ Time-ից Ջեյ Քոքսը նշել է, որ Ջեքսոնը «Bad»-ում կատարել է հիանալի վոկալ հնարքներ, հատկապես «Speed Demon»-ում և «Dirty Diana»-ում։  Նա նկարագրել է երկու երգերը որպես «ճարպիկ և տարօրինակ, ինչպես նրա պարային քայլերից  որևէ մեկը»։ Bad 25-ի մասին իր ակնարկում BBC Music-ից Մայք Դայվերը գրել է, որ «Speed Demon»-ը «զվարճալի ֆանկ-ռոք էր, որը հաճույքով տեղ կզբաղեցներ այդ ժամանակաշրջանի «Prince»-ի ալբոմում, եթե ոչ բառերով, ապա կոմպոզիցիոն առումով»։

## Երաժշտական տեսահոլովակ
Երգի տեսահոլովակը նկարահանվել է 1988 թվականի մարտին Warner Bros ստուդիայում (Բըրբենք, Կալիֆոռնիա)։ Տեսահոլովակն առաջին անգամ ցուցադրվել է 1988 թվականի «Լուսնային քայլվածք» անթոլոգիական ֆիլմում։ Ռեժիսորը եղել է Ուիլ Վինթոնը, տեսահոլովակի պրոդյուսերները՝ Վինթոնը, Ջերի Կրամերը, Մայքլ Ջեքսոնը և Ֆրենկ Դիլեոն։

«Լուսնային քայլվածք»-ի մասին իր ակնարկում Los Angeles Times-ից Դենիս Հանթը մեկնաբանել է, որ տեսահոլովակը («Bad»-ի և «Leave Me Alone»-ի տեսահոլովակերի հետ միասին) «հմուտ, լավ մշակված և թանկ տեսք ուներ»: Այնուամենայնիվ, նա հայտարարել է, որ դրանք «նույնիսկ որևէ առանձնահատուկ հնարամիտ ձևով չեն միավորվել»: 2010 թվականին երաժշտական տեսահոլովակի երկար տարբերակը թողարկվել է «*Michael Jackson's Vision»* բոքս-սեթում, իսկ 2012 թվականին DVD-ով՝ «Bad 25»-ի ամբողջական բացառիկ տարբերակով, «Bad»-ի ութ այլ երաժշտական տեսահոլովակների հետ միասին։

## Ծանոթագրություններ

Կատեգորիա:1989 սինգլներ
Կատեգորիա:Երգեր այբբենական կարգով
Կատեգորիա:Մայքլ Ջեքսոնի երգեր
Կատեգորիա:Փոփ երգեր